Meer as 1 miljoen slim ID-kaarte reeds uitgereikNkosazana Dlamini-Zuma, voormalige minister van binnelandse sake, toe sy haar ID-kaart in 2012 aan joernaliste getoon het. Foto: listrends.blogspot.com Mkuseli Apleni, direkteur-generaal van binnelandse sake, het gesê meer as ŉ miljoen slim identiteitskaarte is oor die afgelope jaar uitgereik. “Ons is vol vertroue dat ons die mikpunt van 1.6 miljoen kaarte teen die einde van die 2014/15 finansiële jaar sal bereik,” het hy Woensdag tydens ŉ toespraak in Johannesburg gesê. “Ons beweeg vinnig as ŉ mens in ag neem dat die proses eers in 2013 afgeskop het.” Apleni het gesê die departement implementeer ŉ stelsel om die proses vinniger en veiliger te maak. “Dit het aanvangklik 54 dae geneem vir iemand om ŉ gewone ID-boekie te bekom. Nou met die slim ID-kaarte neem dit minder as 10 dae.” Van die 403 kantore van die departement van binnelandse sake, het 110 ŉ opnamestelsel om slimkaarte en nuwe paspoorte uit te reik. Altesaam 140 kantore sal na verwagting teen Maart met dié stelsel toegerus wees. Die slimkaarte kan slegs uitgereik word by die kantore waar die stelsel beskikbaar is. Apleni het gesê die ou groen ID-boekies bly steeds geldig. Mense kan nog steeds vir die boekies aansoek doen by kantore waar die nuwe stelsel nog nie beskikbaar is nie. Bandwydtevereistes vir die behoorlike inwerkstelling van die stelsel is egter ŉ uitdaging. Die departement is in gesprek met die Staatsinligting- en tegnologie-agentskap (Sita) en Telkom om maniere te vind om meer bandwydte, asook optiesevesel-kabels te bekom.